Κατερίνα Κυρμιζή

Η Κατερίνα Κυρμιζή είναι Ελληνίδα συνθέτρια, στιχουργός και ερμηνεύτρια.

 Βιογραφία 
 Νεανικά χρόνια και πρώτα  καλλιτεχνικά βήματα 
Γεννήθηκε στην Αθήνα στις 9 Αυγούστου 1975, είναι γόνος οικογένειας τραγουδιστών και νονά της είναι η λαϊκή ντίβα του ελληνικού πενταγράμμου Ρίτα Σακελλαρίου.  Από μικρή ηλικία είχε στενή σχέση με τις τέχνες, αφού μεγάλο μέρος της ζωής της αφιέρωσε στην ενασχόληση και στην σπουδή μπαλέτου, μοντέρνου χορού και κλασικής κιθάρας. Τα πρώτα της μουσικά βήματα έκανε το 1994 στη μουσική παιδική παράσταση "Η Γοργόνα Ταξιδεύει Τον Μικρό Αλέξανδρο" της Μαρίζας Κωχ. Η τραγουδοποιός και τραγουδίστρια άρχισε να σημειώνει τις πρώτες της επιτυχίες περίπου στην ηλικία των είκοσι χρόνων, υπογράφοντας καλλιτεχνικό συμβόλαιο με τη δισκογραφική εταιρεία Virgin.

 Η καλλιτεχνική της πορεία 
Η Κατερίνα Κυρμιζή, ενεργή δισκογραφικά από το 1995 και διπλωματούχος κλασική κιθαρίστα, αριστούχος απόφοιτη του Δημοτικού Ωδείου Φιλοθέης – Ψυχικού, θεωρείται από τις πλέον αθόρυβες παρουσίες, παρά την αξιόλογη πορεία που έχει στην ελληνόφωνη εναλλακτική ποπ σκηνή, αποσπώντας εγκωμιαστικά σχόλια και διακρίσεις από το ξεκίνημά της έως και σήμερα, συνεχίζοντας να χαράζει τον δικό της καλλιτεχνικό δρόμο. Συγκεκριμένα, σαν τραγουδίστρια κάνει το ντεμπούτο της το 1995 στον πρώτο προσωπικό δίσκο του τραγουδοποιού Νίκο Γρηγοριάδη "Στη μοναξιά του φάρου".

Μετά την υπογραφή καλλιτεχνικού συμβολαίου με τη Virgin, δημοσιεύει τον πρώτο της προσωπικό άλμπουμ με τίτλο "Κοντσέρτο για σοκολάτα και τριαντάφυλλα" (1996), το οποίο θεωρείται ένα από τα δέκα καλύτερα άλμπουμ της χρονιάς (περιοδικό Ποπ & Ροκ). Τα τραγούδια "Η Παραμυθένια" και ¨Στην πίσω τσέπη του Blue Jean", κάνουν μεγάλη αίσθηση, γίνονται ραδιοφωνικές επιτυχίες και τα βίντεο κλιπ τους που σκηνοθετεί ο Γιώργος Λάνθιμος σήμαναν την αρχή της εναλλακτικής ποπ κουλτούρας στην Ελλάδα.

Ακολουθεί η συμμετοχή της ως τραγουδίστρια στο άλμπουμ του Νίκου Γρηγοριάδη  "Faros" (1997), και ως τραγουδίστρια, μουσικός και βοηθός παραγωγής στο άμπουμ του "Αλφάδι" (2000) όπου προκύπτει η μεγάλη ραδιοφωνική επιτυχία του τραγουδιού "Νυχτερινό" ντουέτο της Κατερίνας και του Νίκου.

Στη δεύτερη δισκογραφική της δουλειά "Το παιδί με την κεραία" (2002), η Κατερίνα δείχνει να χαράσσει ακόμα πιο σταθερά το δρόμο της ως τραγουδοποιός που απέχει αρκετά από τους υπόλοιπους της γενιάς της. Συνεργάζεται με τον Νίκο Πατρελάκη και τον Κώστα Παρίσση για τα remix των τραγουδιών "Θέλω Να Φύγω" και "Το Κοράλι"  αντίστοιχα. Τον Οκτώβριο της ίδιας χρονιάς ανακοινώνει την απόσυρσή της από τα μουσικά δρώμενα λόγω εγκυμοσύνης.

Επανέρχεται στο προσκήνιο το 2008 με Live παραστάσεις και το 2009 με το πρώτο άλμπουμ συνεργασίας με τον Νίκο Γρηγοριάδη, το "Είναι εδώ!". όπου ξεχωρίζει το τραγούδι "Αν δε μ' αγαπάς" σε δικούς της στίχους και μουσική. Το καλλιτεχνικό ζευγάρι πλήρως αυτόνομο πλέον, αφού ηχογραφούν και υπογράφουν την μουσική παραγωγή στο δικό τους στούντιο, επανέρχεται με νέο άλμπουμ συνεργασίας το 2015 με τίτλο "Λάρβα", όπου ξεχώρισε μέσα τα 20 καλυτερα ελληνικά άλμπουμ στο Avopolis.gr

Με προσωπικό ep "Κάκτοι Ι" επιστρέφει το 2018,  με προπομπό του το τραγούδι "Της Καρδιάς μου οι κάκτοι" όπου για πρώτη φορά υπογράφει μαζί με τον Νίκο Γρηγοριάδη και την σκηνοθεσία του βίντεο κλιπ, προβάλλοντας μια συνολική καλλιτεχνική ταυτότητα. Δύο χρόνια μετά κυκλοφορεί το δεύτερο μέρος, το ep "Κάκτοι ΙΙ" όπου πάλι ξεχωρίζει στις καλύτερες κυκλοφορίες της χρονιάς.

Τον Νοέμβριο του 2021 κυκλοφορεί ο δίσκος «Ο Βασιλιάς Της Λύπης» του Νίκου Γρηγοριάδη, με τις συμμετοχές του Γιώργου Νταλάρα, του Μίλτου Πασχαλίδη και της ίδιας. Είναι ένας δίσκος κυρίως μελοποιημένης ποίησης, (Καρυωτάκης, Shelley, Μελισσάνθη, Λαπαθιώτης, Σαπφώ). Συμμετέχει με φωνητικά, δεύτερες φωνές και ως κύρια ερμηνεύτρια και υπογράφει μαζί με τον Νίκο Γρηγοριάδη και τον Ηλία Λάκκα την παραγωγή. Επίσης μαζί με τον Νίκο Γρηγοριάδη φτιάχνουν τα συνοδευτικά επίσημα μουσικά βίντεο του άλμπουμ.

 Προσωπικές πληροφορίες 
Η ταλαντούχα καλλιτέχνιδα της ελληνικής ποπ μουσικής είναι παντρεμένη με τον συνθέτη/τραγουδοποιό Νίκο Γρηγοριάδη από το 1999, με τον οποίο έχει αποκτήσει μια κόρη. Η αγάπη της για τις τέχνες, δεν περιορίζεται μόνο στη μουσική και το χορό, αλλά φτάνει μέχρι την ποίηση και την τέχνη του βίντεο.

Το 2012 δίνει κατατακτήριες εξετάσεις στο Ωδείο Έντεχνον και δυο χρόνια αργότερα, με δάσκαλο τον σπουδαίο σολίστ Στέλιο Γκόλγκαρη, παίρνει το πτυχίο στην κλασική κιθάρα με άριστα. Από το 2015 διδάσκει μουσικοκινητική Αγωγή στο «Βιωματικό Εργαστήρι Μουσικής Κίνησης και Λόγου, Μαρίζα Κωχ» (2015-2018) και κλασική κιθάρα στο Δημοτικό Ωδείο Φιλοθέης - Ψυχικού. Παράλληλα μελετάει εντατικά για το δίπλωμα της κλασικής κιθάρας κάτι που την απομακρύνει από τις συναυλίες. Τον Ιούνιο του 2019 με καθηγητή τον Σπύρο Ηλιάδη, παίρνει το δίπλωμά της με άριστα. Διδάσκει στο Δημοτικό Ωδείο Φιλοθέης – Ψυχικού και στο Αθηναϊκό Ωδείο και παραδίδει μαθήματα κλασικής κιθάρας.

Παρά το ταλέντο και τις μουσικές της γνώσεις, προτίμησε την καλλιτεχνική ελευθερία ως δημιουργός από το να διαγράψει μια επιτυχημένη πορεία σαν τραγουδίστρια. Απο μικρή ηλικία έχει απομυθοποιήσει τον αγγελικά πλασμένο χώρο των καλλιτεχνών λόγω της οικογένειας τραγουδιστών στην οποία μεγάλωσε. Μάλιστα δηλώνει ότι ο κόσμος ακούει πολλά τραγούδια της χωρίς να γνωρίζει ποια είναι η τραγουδίστρια, ή ποια τα έχει γράψει, κάτι που πάντα επιδίωκε αφού από νεαρή ηλικία ήθελε να γίνει καλλιτέχνιδα χωρίς όμως να κάνει τη ζωή καλλιτέχνιδας. Η Κατερίνα Κυρμιζή είναι μια γυναίκα με ισχυρή προσωπικότητα, με απόψεις και στιλ που δεν αλλάζει για να αρέσει και να ταιριάζει, πιστεύει στη σκληρή δουλειά και έχει πιστό κοινό που την αγαπά και τη στηρίζει.

 Δισκογραφία 
 Προσωπική 
 Κοντσέρτο για σοκολάτα και τριαντάφυλλα (1996) - Virgin Greece, album 
 (2002) - Virgin Greece, album 
 Είναι Εδώ! (2009) Κατερίνα Κυρμιζή & Νίκος Γρηγοριάδης _ Μικρός Ήρως, album 
 Λάρβα (2015) Κατερίνα Κυρμιζή & Νίκος Γρηγοριάδης - Κόκκινη Καρφίτσα, Zefxis Music, CdBaby album 
 Της καρδιάς μου οι κάκτοι (2017) - CdBaby, single
 Κάκτοι Ι (2018) - CdBaby, ep   
 Αύριο (2019) - CdBaby, single   
 Κάκτοι ΙΙ (2020) - CdBaby, ep

 Συνεργασίες 
 Στη μοναξιά του φάρου (1995) Νίκος Γρηγοριάδης - "Θάλασσα", "Ασημένιος Κύκλος", "Τι θα γίνει με το γάμο;" - Virgin Greece, album
 Faros (1997)  Nikos Gregoriadis - Wasteland, Silver Circle - Virgin Greece, album
 Αλφάδι (2000) Νίκος Γρηγοριάδης - "Νυχτερινό", "Αλφάδι", "Ταξίδι Σιωπής", "Άντε Γεια" - Virgin Greece, album
 Νέοι στιχουργοί στο φως (2016) Various Artists  - "Δεν είναι αργά", μουσική & ερμηνεία: Κατερίνα Κυρμιζή - Μικρός Ήρως, album
 "Ο Φρίξος το Φίλαυτο Φταπόδι" (2017) Αγγελική Μανούσου - το ομώνυμο τραγούδι, στίχοι –μουσική: Κατερίνα Κυρμιζή, Βιβλίο
 Αν η Αγάπη ήταν δρόμος (2018) Γιώργης Χριστοδούλου - "Δίχως Λόγο", στίχοι-μουσική: Κατερίνα Κυρμιζή, Μικρή Άρκτος, album 
 Τραγουμύθια & Παρατράγουδα (2019) - Μαργαρώνης Φάνης, "Ο Κρόνος"  Panik, album
 "Μην το πεις" (2019) Ξένια Ροδοθεάτου, στίχοι-μουσική: Κατερίνα Κυρμιζή  Digital single
 "Το τραγούδι του ανεκπλήρωτου" (2021) - Παντελής Κυραμαργιός & Κατερίνα Κυρμιζή - Panik Records, Digital single
 Ο Βασιλιάς Της Λύπης (2022) Νίκος Γρηγοριάδης - " H Μπαλάντα Της Μάνας", " Red Roses" ντουέτο με τον Γιώργο Νταλάρα, "Το Κόκκινο Μήλο", "Ξενιτεμένος Άγγελος" - Formiggart, album
 "Στην Ελλάδα Τεμπών" - Κωνσταντίνος Γερμανός & Παντελής Κυραμαργιός, συλλογική ερμηνεία των Φωτεινή Βελεσιώτου, Κωνσταντίνος Γερμανός, Πάνος Ζώης, Πολυξένη Καράκογλου, Παντελής Κυραμαργιός, Κατερίνα Κυρμιζή, Χάρης Μακρής, Θοδωρής Νικολάου και Σοφία Παπάζογλου.

 Παραπομπές 

Κατηγορία:Ελληνίδες τραγουδίστριες
Κατηγορία:Ελληνίδες τραγουδίστριες ποπ